In situ
In situ je latinska fraza koja se može prevesti kao na mjestu, ili odomaćeno kao na licu mjesta. U biologiji i biomedicini, in situ označava posmatranje ili ispitivanja pojava tačno ondje gdje se događaju, tj. bez pomjeranja u određenom mediju. U primjerima posmatranja ili fotografiranja živih životinja to znači da se organizam posmatra ili fotografira u divljini, tačno onako kako je zatečen. Kada se radi u akvariju, organizam se ne pomjera na drugo mjesto, nego se (konvencijski) posmatra u zatečenoj poziciji. Kada se izraz in situ upotrebljava u laboratorijskim naukama, kao što je, npr. citologija, može se uzeti u smislu koji je nešto između in vivo i in vitro. Naprimjer, ispitivanje ćelije unutar ukupnog organa, netaknute okolnim tkivom i/ili instrumentima, može biti in situ istraživanje. Neće biti in vivo ako je ošteti eksperimentator, ali neće biti isto kao kad se radi sa samom ćelijom, tj. po uobičajenom scenariju rada u in vitro eksperimentima. U prenesenom značenju, izraz in situ se upotrebljava i u mnogim drugim naukama i djelatnostima, kao što su: arheologija, fizika, hemija, geologija itd.